Kotleba, Marian, poslanec NR SR (2021-06-16):
Vážený pán podpredseda, vážený pán minister, kolegyne, kolegovia, ktorí ste tu ešte, ja sa najprv jednou vetou vrátim k úvodnému vystúpeniu Roberta Fica, v ktorom veľmi, povedal by som, presvedčivo opísal to, aký bordel dnes panuje v tajných službách, aký bordel v týchto službách panoval v časoch aktívneho pôsobenia ministra Mikulca, ako si rôzni agenti a príslušníci týchto tajných služieb robia na seba navzájom záznamy a potom tieto záznamy pri vhodných príležitostiach na seba vyťahujú, ako namiesto to, aby chránili záujmy Slovenska, Slovenskej republiky, jej obyvateľov, tak proste riešia rôzne hry, klebety, konšpirácie, intrigy a mocenské boje. Je katastrofa, ak tento stav, ktorý tu bol opísaný bývalým predsedom vlády, náhodou aj dnes platí pre tajné služby. To je proste katastrofa. To by chcelo naozaj nejakú hĺbkovú inšpekciu, vyvodenie skutočnej zodpovednosti a reformy týchto služieb, pretože ak je na tom čo len tretina pravdy z toho, čo tu Robert Fico popísal na začiatku, tak to takto nemôže ostať. Tým vlastne aj Robert Fico dal odpoveď na otázku, prečo som ani opakovane nemohol byť nikdy ja zvolený za predsedu Osobitného kontrolného výboru Národnej rady Slovenskej republiky na kontrolu Vojenského spravodajstva, pretože by sa ľudia naozaj mohli dozvedieť to, že mnohí agenti sú skutočne verejne činné osoby, že mnohí, ktorí sú pokladaní za slušných a serióznych politikov, sú v podstate agentami tajných služieb a že rozrobení nie sú, rozrobené nie sú len záujmové osoby, ale možno tretina Slovenska. Druhá vec, ktorú Robert Fico na začiatku svojho prejavu povedal, že SMER nikdy pomocou trestného práva neprenasledoval politických oponentov, toto je obrovské klamstvo, obrovská lož, pretože sám som bol cieľom týchto perzekúcií. Sedem rokov ma Úrad boja proti organizovanej kriminalite prenasledoval, trestne stíhal, každý druhý mesiac mi robili domové prehliadky a kukláči boli u mňa na návšteve, nakoniec to skončilo odsúdením vyšetrovateľa ÚBOK-u, majora z Banskej Bystrice, kto má záujem o meno, potom mu ho môžem povedať. Taktiež si veľmi dobre spomíname, ako na objednávku vtedy koaličného partnera Andreja Danka bol rozbehnutý proces na rozpustenie našej politickej strany, ktorý len vďaka odvahe sudcov na Najvyššom súde nebol zrealizovaný do úspešného konca, a bolo tragédiou, že títo sudcovia sa stali potom predmetom zastrašovania a že v rámci výpovede niektorých kajúcnikov vyšlo najavo, že vtedajší minister spravodlivosti Gál veľmi aktívne pôsobil s cieľom ovplyvniť sudcov Najvyššieho súdu, aby rozpustili našu politickú stranu. Dnes sa o týchto ľuďoch ako keby nič nehovorí, nikto si na nich nespomenie. Taktiež pán Fico zabudol povedať, že keď už nestačilo prenasledovať ľudí cez ÚBOK, tak bola založená NAKA. Presne tá istá NAKA, ktorá sa teraz vymkla spod kontroly a ktorej konanie je príčinou možno aj týchto vecí, ktoré sa tu dnes konajú. Veľmi dôležité je opäť spomenúť meno pána Beňu, ktorý bol práve vládou Roberta Fica vytiahnutý z pozície krajského riaditeľa Policajného zboru v Banskej Bystrici na vyššie funkcie a ktorý sa veľmi aktívne teraz podieľa na celom tomto bordeli, ktorý sa tu, ktorý sa tu rozohnil, rozpútal. Taktiež musím vytknúť Robertovi Ficovi, že viackrát vo svojej úvodnej reči spomenul, že za jeho čias sa nestíhali politici, ktorí mali prsty v rozkrádaní štátu počas privatizácie. Ale veď presne to je chyba! Presne to bola obrovská chyba, pretože národ čakal, že tí, ktorí sa zúčastňovali privatizácie, ktorí dostávali štátne podniky za korunu, pôjdu konečne za toto sedieť. Žiaľ, nestalo sa to a stať sa to malo. No a teraz ale k aktuálnemu hrdinovi tohto odvolávania, k pánovi ministrovi Mikulcovi. Pán Mikulec, naše dôvody na to, aby sme podporili vaše odvolanie, nesúvisia s tým, že jedna skorumpovaná banda dnes na Slovensku bojuje proti druhej, že policajti, ktorí sú zadobre s jednou skupinou politikov, sa neznášajú s policajtami, ktorí sú zadobre s druhou skupinou politikov, že príslušníci Slovenskej informačnej služby a Vojenského spravodajstva v tom hrajú svoje temné spravodajské hry. To je jednoducho nechutná nahota toho, ako sa to tu postupne v tom, ako sa súčasná vláda s bývalou vládou prekárali v tom, kto je horší, vytiahlo na povrch. Obrovská špina, o ktorej keď sa ľudia raz dozvedia v plnom rozsahu, tak tu dôjde k veciam, o ktorých poznáme možno spred dvesto rokov. Pán Mikulec, naša, naše dôvody na vaše odvolanie sú iné. Naše dôvody sú tie, že polícia pod vaším vedením začala s terorom a zastrašovaním sudcov v čase, keď sudcovia jediní sa mohli postaviť proti protiústavným a protizákonným opatreniam vlády súvisiacim s koronakrízou, keď ľudia sa báli vyjsť na ulicu v dôsledku toho, že policajti, ktorí nechceli týchto ľudí prenasledovať, boli svojimi nadriadenými – a podľa našich informácií z Prezídia Policajného zboru tieto nariadenia išli priamo z vášho ministerstva – tlačení do toho, aby policajti aktívne pôsobili proti občanom, ktorí sa nechceli týmto nezmyselným, protizákonným a protiústavným opatreniam podriaďovať. Pán Mikulec, polícia pod vaším vedením dostala ľudí pod zámok. Vy ste, pán Mikulec, podporili vládne nariadenia, ktoré z vianočných návštev, veľkonočnej oblievačky a návštevy hrobov svojich blízkych spravili priestupok. Pán Mikulec, ak vy ste s týmito nezmyselnými nariadeniami a vyhláškami nesúhlasili, mali ste to prejaviť. Vy ste boli ticho. Vaši podriadení tlačili policajtov do aktívnej, aktívnych zásahov proti týmto občanom, ktorí s týmto nesúhlasili Pán Mikulec, polícia pod vaším vedením použila vodné delo proti demonštrantom, ktorí sa búrili a oprávnene búrili proti týmto opatreniam. Vodné delo. Vy a vaša vláda, ktorí ste hovorili o demokracii a o tom, že ľudia sa nemôžu báť, že už tu nemôže byť taká perzekúcia ako za minulej Ficovej vlády. Ale toto oni nikdy neurobili. Teraz nehovorím o Šarišských Michaľanoch, hovorím o týchto vládnych opatreniach. Jednoducho, pán Mikulec, vy ste pokračovali aj v tom, že ste rozdeľovali ľudí na našich, resp. vašich a tých druhých. Viete, o čom hovorím? Že polícia pod vaším vedením, pán Mikulec, stíhala ľudí za národné prejavy, stíhala ľudí za prejavy vlastenectva. Ale na druhej strane, keď Igor Matovič povedal, že dosiahol míľnik vraždou Kuciaka a jeho snúbenice, tak sa žiadne trestné stíhanie nekonalo. Keď Matovič povedal o tom, že chce prekonať NSDAP, Hitlerovu stranu, tak sa žiadne trestné stíhanie nekonalo. Obrovský dvojitý meter, pán Mikulec, ktorý ľudia veľmi citlivo vnímajú a nechápali, kde sa tá spravodlivosť stratila. Nechápali to. Jednoducho, pán minister Mikulec, ja musím povedať, že vy vo funkcii ministra vnútra ste sa aktívne podieľali na zavádzaní otvorene fašistických praktík v Slovenskej republike, a preto musíte vo svojej funkcii skončiť. Jediné, čo by vás mohlo zachrániť z môjho pohľadu, je to, aby ste sa dnes ešte pred hlasovaním o vašom odvolaní postavili pred národ, ospravedlnili sa celému Slovensku za tie nezmyselné opatrenia, ktoré gniavili ľudí, a dali verejný prísľub, že už nikdy polícia pod vaším vedením takéto opatrenia proti národu neuskutoční. Ďakujem pekne.